Hangö Segelförening

Hangö Segelförening r.f. (HSF) on Hangossa sijaitseva kaksikielinen suomalainen pursiseura, perustettu vuonna 1906. Seura tukee sekä purjehdusurheilua että vapaa-ajan veneilyä, ja sillä on merkittävä rooli suomalaisessa purjehduskulttuurissa.
Historia.
Pursiseuratoiminnan juuret Hangossa ulottuvat 1900-luvun alkuun. Ensimmäinen pyrkimys yhdistyksen perustamiseen tehtiin Suomen suuriruhtinaskunnan aikana vuonna 1903. Hangö Segelförening rf perustettiin, kun säännöt hyväksyttiin 3. maaliskuuta 1905, mutta veneseuran katsotaan virallisesti alkaneen 10. maaliskuuta 1906, kun Venäjän keisarikunnan laivastoministeri hyväksyi seuralipun ja keisari Nikolai II hyväksyi pursiseuran perustamisen. 
Ensimmäisinä vuosina purjehdustoiminta keskittyi eskaaderipurjehduksiin, ja vuodesta 1910 seura alkoi järjestää regattoja, jotka ovat jatkaneet Hangossa 1800-luvun lopulta periytyvää traditiota. Ensimmäinen suuri regatta järjestettiin vuonna 1919, jolloin mukana oli 73 venettä. HSF on toiminut 1900-luvun alusta lähtien kansallisten ja kansainvälisten kilpailujen järjestäjänä ja ollut monesti keskeisessä roolissa Finlands Seglarförbundetin purjehdusviikon tapahtumajärjestelyissä.
Toisen maailmansodan aikana toiminta siirtyi hetkellisesti Helsinkiin Hangon varauksen vuoksi. Rauhan palattua seura jatkoi regattojen järjestämistä, ja esimerkiksi vuonna 1949 Hangon regatta keräsi 160 venettä satamaan. Seuran toiminta laajeni myös yhteistyöhön muiden purjehdusseurojen kanssa.
1950–luvun lopulta lähtien jollapurjehdus on ollut tärkeä osa seuran toimintaa, eritoten nuorille. Seuralla on ollut lähes tauotta satoja jäseniä ja suuri oma kalusto kilpailutoiminnan ja koulutuksen tukena.
Paviljonki.
HSF:n paviljongin rakennustyöt käynnistettiin vuonna 1936 ja paviljonki valmistui vuonna 1938. Paviljongin suunnitteli arkkitehti Bertel Liljeqvist. Paviljonki toteutettiin osittain yksityishenkilöiltä ja yrityksiltä saaduilla lahjoituksilla. Paviljonki edustaa tyyliltään funktionalismia. Paviljongin tiloissa toimii ravintola. 
Toiminta.
HSF:n tavoitteena on edistää kiinnostusta purjehdukseen, vapaa-ajan veneilyyn ja meriturvallisuuteen. Seuralla on tukikohta Hangon Itäsatamassa, missä sijaitsee myös seurapaviljonki ravintolapalveluineen, sekä Kaldoholmenin saaristovenesatama Kasnäsin eteläpuolella. 
Junioritoiminta on keskeistä: purjehdustaitoja ja meriturvallisuutta opetetaan mm. Zoom8- ja optimistijollilla kokeneiden kouluttajien johdolla. Seura panostaa myös toimitsijakoulutukseen kansallisia ja kansainvälisiä kilpailuja varten. Vuodesta 2017 seura on vastannut Itäsataman vierasvenesataman toiminnoista oman tytäryhtiönsä Oy HSF Marine Ab:n kautta. 
Kilpailut ja tapahtumat.
HSF tunnetaan erityisesti Hangon Regatan järjestäjänä. Ensimmäinen regatta pidettiin 1910, ja siitä lähtien tapahtuma on muodostunut yhdeksi Suomen merkittävimmistä purjehduskilpailuista, jonka osallistujamäärät ovat vuosikymmenien saatossa vaihdelleet kymmenistä satoihin veneisiin. Kilpailu kokoaa vuosittain yhteen purjehtijoita useimmista veneluokista ja toimii merkittävänä purjehduskulttuurin edistäjänä.
HSF on järjestänyt myös useita kansainvälisiä arvokilpailuja, kuten MM- ja EM-tason kilpailuja eri jollaluokissa. Kesällä 2024 seura järjesti Europe Class -jollien maailmanmestaruuskisat. 
Jäsenyys ja kalusto.
Seuralla on ollut historiansa aikana useita satoja jäseniä. Se omistaa kilpailuja ja opetusta varten useita erilaisia veneitä ja toimitsijaveneitä, muun muassa Snipen, Zoom8-jollia, Laserin ja optimisteja. Jäsenenä voi osallistua monipuoliseen koulutus- ja kilpailutoimintaan sekä hyödyntää venesatamien palveluja. 
Vaikuttajat ja julkaisut.
HSF:n ensimmäisiä kommodoreja olivat mm. Arthur Rydman ja Vilhelm Westman. Seuran historiasta on julkaistu useita historiikkeja, kuten ”HSF fyller 50 år” (1956) ja 100-vuotisjuhlakirja ”Hangö som seglarcentrum 1906–2006”.